Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 103/12/6601	Banská Bystrica, 27.6.2012
EEČ : 2-45-124-2012

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1, odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 200,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Športový klub Talentovaná mládež, Sládkovičova 45, Banská Bystrica, IČO:42192706, 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom odd.Banská Bystrica       - železničná p pod spisovou značkou KRP-18/Ž-BB-BB-2012.
15. februára 2012 v čase o 16.15 hodine vo Vlkanovej, okres Banská Bystrica, na železničnej stanici pred vchodom do dopravnej kancelárie sa verejne vyhrážal smrťou zastrelením XXXXX, nar. 12.03. 1961, pričom ukazoval puzdro s pištoľou zavesenou na pravom boku na opasku pod bundou, pričom poškodený v uvedenom čase ako námestník prednostu Železničnej stanice Banská Bystrica, vykonával kontrolu u podriadených zamestnancov
Odôvodnenie: 
        Uznesením povereného príslušníka Oddelenia železničnej polície PZ  Banská Bystrica ČVS:KRP-18-Ž-BB-BB-2012 z 09.03.2012 podľa § 206 ods. 1 Tr. por.  bolo vznesené obvinenie XXXXX za prečin nebezpečného vyhrážania podľa § 360 ods. 1, ods. 2 písm. e) Tr. zák.  na tom skutkovom základe, ako je uvedené vo výrokovej časti uznesenia. 

        Preskúmaním spisového materiálu bolo zistené, že sa koná o trestnom čine, na ktorý zákon ustanovuje trest odňatia slobody s hornou hranicou neprevyšujúcou hranicu ustanovenú v § 220 ods. 1 Tr. poriadku, t.j. päť rokov. 

Obvinený  a poškodený uzatvorili dňa 17. mája 2012  dohodu o zmieri, v rámci ktorej poškodený uviedol, že obvinený sa mu ospravedlnil, oľutoval svoje konania a tým inak odstránil ujmu vzniknutú trestným činom.
 
Obvinený urobil vyhlásenie, že sa dopustil skutku, pre ktorý je stíhaný, jeho spáchanie úprimne ľutuje, za ujmu ktorú spôsobil svojím konaním sa ospravedlnil a  zložil sumu vo výške 200,- € na všeobecne prospešné účely. Súčasne obvinený a poškodený vyhlásili, že zmier uzatvorili slobodne, vážne, s jeho schválením súhlasia a sú si vedomí dôsledkov jeho schválenia. 

Suma vo výške 200,- €, ktorá bola zložená na účet Okresnej prokuratúry Banská Bystrica dňa 17.05.2012, z ktorých 50 % ( 100,- €) je určených pre Športový klub TALENTOVANÁ MLÁDEŽ, so sídlom Sládkovičova 45, 974 05  Banská Bystrica, IČO: 42 192 706, číslo účtu 2924848422/1100, vedený v Tatra banke, a.s. pobočka Banská Bystrica a 50 % ( 100,- €) je určených na peňažnú  pomoc poškodeným trestnými činmi, je postačujúca. 

Podľa § 220 ods. 1 Trestného  poriadku, v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)	nahradil škodu, pokiaľ bola trestným činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c)	zloží na účet súdu a v prípravnom konaní na účet prokuratúry peňažnú sumu, určenú konkrétnemu adresátovi na všeobecne prospešné účely, a táto suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 224 odsek 1 Trestného poriadku  peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej republiky na financovanie vedy, vzdelania, kultúry, školstva, požiarnej ochrany, podporu a ochranu mládeže, sociálne, zdravotnícke, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona.
	Podľa § 224 odsek 2 Trestného poriadku, z peňažnej sumy určenej na všeobecne prospešné účely musí obvinený určiť aspoň 50% štátu na peňažnú pomoc poškodeným podľa osobitného zákona.

	Obvinený XXXXX nebol doposiaľ súdne trestaný. Priestupkovo riešený nebol.

	Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k uzáveru, že takýto spôsob rozhodnutia je postačujúci.

	 Preto bolo rozhodnuté tak, ako je uvedené vo výrokovej časti tohto rozhodnutia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka